b'\n_START_ARTICLE_\nThomas Telford\n_START_SECTION_\nZgodnja kariera\n_START_PARAGRAPH_\nTelford se je rodil 9. avgusta 1757 v Glendinningu, na hribovski kmetiji, 3 milje zahodno od Eskdalemuirja Kirka v pode\xc5\xbeelski \xc5\xbeupniji Westerkirk v Eskdalu, Dumfriesshire. Njegov o\xc4\x8de John Telford je bil pastir in je umrl kmalu po tem, ko se je rodil Thomas. Odra\xc5\xa1\xc4\x8dal je v rev\xc5\xa1\xc4\x8dini ob materi Janet Jackson (umrla je 1794)._NEWLINE_Ko je bil star 14 let, je postal vajenec in se izu\xc4\x8dil za kamnoseka. Nekaj njegovih prvih del je \xc5\xa1e vedno mogo\xc4\x8de videti na mostu \xc4\x8dez reko Esk v Langholmu ob \xc5\xa1kotski meji. Nekaj \xc4\x8dasa je dela v Edinburgu. Leta 1782 se je preselil v London. Po sre\xc4\x8danju arhitektov Roberta Adama in sira Williama Chambersa je sodeloval pri gradnji prizidka Somerset House. Po dveh letih je na\xc5\xa1el delo v ladjedelnici Portsmouth. \xc4\x8ceprav je bil \xc5\xa1e vedno samouk, je svojo nadarjenost vlo\xc5\xbeil v gradbene na\xc4\x8drte, oblikovanje in vodenje gradbenih projektov._NEWLINE_Leta 1787 je s pomo\xc4\x8djo svojega bogatega mecena Williama Pulteneyja postal geodet za javna dela v Shropshiru. Nizke gradnje kot veda so bile \xc5\xa1e vedno na za\xc4\x8detku, zato je Telford postal arhitekt. Njegovi projekti so vklju\xc4\x8devali obnovo gradu Shrewsbury, mestne zapore (med na\xc4\x8drtovanjem se je sre\xc4\x8dal z vodilnim reformatorjem zaporov Johnom Howardom), cerkev Marije Magdalene, Bridgnorth in druge cerkve svetega Mihaela v Madeleyju. Leta 1788 so ga prosili, da svetuje glede pu\xc5\xa1\xc4\x8danja strehe v cerkvi svetega Chada v Shrewsburyju. Opozoril je, da je cerkev v nevarnosti, da se poru\xc5\xa1i; njegov ugled takrat \xc5\xa1e ni bil velik, a \xc4\x8dez tri dni se je res poru\xc5\xa1ila. Arhitekt se kljub temu ni strinjal z njeno zamenjavo._NEWLINE_Kot okrajni in\xc5\xa1pektor Shropshira je bil Telford odgovoren tudi za mostove. Leta 1790 je zasnoval most na cesti London\xe2\x80\x93Holyhead \xc4\x8dez reko Severn v Montfordu, prvega od pribli\xc5\xbeno 40 mostov, zgrajenih v Shropshiru, vklju\xc4\x8dno z velikimi pre\xc4\x8dkanji reke Severn v Buildwasu in Bridgnorthu. Most v Buildwasu je Telfordov prvi \xc5\xbeelezni most. Bil je pod vplivom mostu Abrahama Darbyja v Ironbridgeu in ugotovil, da je prevelik in da je bilo veliko sestavnih delov slabo odlitih. Nasprotno je bil njegov most 10 m dalj\xc5\xa1i v razponu in polovico la\xc5\xbeji (danes ga ni ve\xc4\x8d). Bil je eden prvih in\xc5\xbeenirjev, ki je pred za\xc4\x8detkom gradnje temeljito preizkusil material. Ko je njegova in\xc5\xbeenirska hrabrost rasla, je ta material uporabil ve\xc4\x8dkrat._NEWLINE_Leta 1795 je bil most v Bewdleyju v Worcestershiru poru\xc5\xa1en v zimskih poplavah in Telford je oblikoval njegovo zamenjavo. Iste zimske poplave so poru\xc5\xa1ile tudi most pri Tenburyju. Ta most \xc4\x8dez reko Teme je bil skupen za Worcestershire in Shropshire. Most je ovinek pri povezavi obeh \xc5\xbeupnij. Telford je popravil severni (shropshirski) konec mostu.\n_START_SECTION_\nPrekop Ellesmere\n_START_PARAGRAPH_\nTelfordov ugled v Shropshiru je leta 1793 pripomogel, da je bil dolo\xc4\x8den za na\xc4\x8drtovanje in gradnjo prekopa Ellesmere, ki naj bi povezal \xc5\xbeelezarne in premogovnike v Wrexhamu prek severozahodnega mesta Ellesmere s Chestrom z uporabo obstoje\xc4\x8dega prekopa Chester, nato pa z reko Mersey._NEWLINE_Med drugim je Telford sodeloval tudi pri spektakularnem akvaduktu Pontcysyllte \xc4\x8dez reko Dee v Vale of Llangollen. Uporabil je nov na\xc4\x8din gradnje, ki sestoji iz korita, izdelanega iz lito\xc5\xbeeleznih plo\xc5\xa1\xc4\x8d, polo\xc5\xbeenih na zidane opornike. Dolg je ve\xc4\x8d kot 300 m in je na vi\xc5\xa1ini 38 m nad dolino. Sestavljen je iz 19 lokov, med vsakim je razpon 45 \xc4\x8devljev. Ker je bil pionir pri uporabi litega \xc5\xbeeleza za velike zakovi\xc4\x8dene strukture, je izna\xc5\xa1el nove tehnike, kot je uporaba vrelega sladkorja in svinca za tesnilo med \xc5\xbeeleznimi vezmi. Ugledni graditelj kanalov in\xc5\xbeenir William Jessop je sicer nadziral projekt, vendar je natan\xc4\x8dno izvedbo prepustil Telfordu. Akvadukt je bil uvr\xc5\xa1\xc4\x8den na Unescov seznam svetovne dedi\xc5\xa1\xc4\x8dine._NEWLINE_V istem obdobju je sodeloval tudi pri na\xc4\x8drtovanju in gradnji prekopa Shrewsbury. Kot prvotni in\xc5\xbeenir je Josiah Clowes umrl leta 1795 in Telford ga je nasledil. Eden izmed dose\xc5\xbekov Telforda pri tem projektu je bil na\xc4\x8drt akvadukta iz litega \xc5\xbeeleza na Longdon-on-Tern, ki je starej\xc5\xa1i od Pontcysyllta in precej ve\xc4\x8dji od prvega lito\xc5\xbeeleznega akvadukta v Veliki Britaniji, ki ga je gradil Benjamin Outram na kanalu Derby samo nekaj mesecev. Akvadukt ni ve\xc4\x8d v uporabi, vendar je ohranjen kot prepoznaven objekt kanalskega in\xc5\xbeeniringa._NEWLINE_Prekop Ellesmere je bil kon\xc4\x8dan leta 1805 in kljub njegovi odgovornosti za gradnjo je Telfordov ugled gradbenega in\xc5\xbeenirja pomenil, da je ves \xc4\x8das sodeloval pri \xc5\xa1tevilnih drugih projektih. Med njimi so bili oskrba z vodo za Liverpool, izbolj\xc5\xa1ave londonskega obmo\xc4\x8dja ladjedelnice in obnova londonskega mostu \xc4\x8dez Temzo (okoli 1800). Predvsem (in spet pod vplivom Williama Pulteneyja) je leta 1801 Telford pripravil glavni projekt za izbolj\xc5\xa1anje komunikacije v \xc5\xa0kotskem vi\xc5\xa1avju, ogromen projekt, ki naj bi trajal pribli\xc5\xbeno 20 let. Vklju\xc4\x8deval je gradnjo Kaledonijskega prekopa (Caledonian Canal) vzdol\xc5\xbe Great Glena in preoblikovanje delov prekopa Crinan, okoli 1480 km novih cest, ve\xc4\x8d kot tiso\xc4\x8d novih mostov (tudi most Craigellachie), \xc5\xa1tevilne izbolj\xc5\xa1ave pristani\xc5\xa1\xc4\x8d (tudi Aberdeen, Dundee, Peterhead, Wick, Portmahomack in Banff) in 32 novih cerkva._NEWLINE_Telford je gradil tudi ceste na \xc5\xa0kotskem ni\xc5\xbeavju, 296 km novih cest in \xc5\xa1tevilnih mostov, od 34 m kamnitega mostu \xc4\x8dez Dee v Tonguelandu v Kirkcudbrightu (1805\xe2\x80\x9306) do 39 m visokega mostu blizu Lanarka \xc4\x8dez Cartland Crags (1822). Telford se je leta 1806 posvetoval s \xc5\xa1vedskim kraljem o gradnji kanala med G\xc3\xb6teborgom in Stockholmom. Njegovi na\xc4\x8drti so bili sprejeti in gradnja prekopa G\xc3\xb6ta se je za\xc4\x8dela leta 1810. Telford je odpotoval na \xc5\xa0vedsko in v tem \xc4\x8dasu vodil nadzor nekaterih pomembnej\xc5\xa1ih prvih izkopavanj._NEWLINE_Veliko Telfordovih projektov je bilo sprejetih zaradi njegove vloge, ki jo je imel kot \xc4\x8dlan Exchequer Bill Loan Commission, organa, ustanovljenega na podlagi zakona o zaposlovanju revnih (Poor Employment Act) leta 1817, za pomo\xc4\x8d pri financiranju projektov javnih del, ki bi ustvarjala nova delovna mesta.\n_START_SECTION_\n\'Colossus of Roads\'\n_START_PARAGRAPH_\nV poznej\xc5\xa1ih letih je Telford skrbel za obnovo odsekov cest iz Londona v Holyhead, nalogo, ki jo je kon\xc4\x8dal njegov pomo\xc4\x8dnik John MacNeill v desetih letih; danes je velik del trase del ceste A 5, zdaj deli A 45, A 41 in A 464 skozi mesta Coventry, Birmingham in Wolverhampton. Med Londonom in Shrewsburyjem so bile potrebne izbolj\xc5\xa1ave, nekaj pa je bilo tudi novogradnje. Pomembne zna\xc4\x8dilnosti tega dela poti so most Waterloo \xc4\x8dez reko Conwy v Betws-y-Coedu, vzpon od tam do vasi Capel Curig in nato spust s prelaza Nant Ffrancon do Bangorja. Med vasjo Capel Curig in Bethesdomom v dolini Ogwen se je Telford oddaljil od prvotne ceste, ki so jo Rimljani zgradili med zasedbo na tem obmo\xc4\x8dju._NEWLINE_Na otoku Anglesey je bil zgrajen nov nasip \xc4\x8dez Stanley Sands v Holyhead. Pre\xc4\x8dkanje Menajske o\xc5\xbeine je bil najve\xc4\x8dji izziv, ki ga je premagal z vise\xc4\x8dim mostom (1819\xe2\x80\x9326). Z razponom 176 m je bil najdalj\xc5\xa1i vise\xc4\x8di most v tistem \xc4\x8dasu. V primerjavi s sodobnimi vise\xc4\x8dimi mostovi je Telford kot kable uporabljal posamezno povezane 2,9-metrske \xc5\xbeelezne palice._NEWLINE_Telford je delal tudi na obalni cesti v severnem Walesu med Chesterjem in Bangorjem skupaj z drugim pomembnim vise\xc4\x8dim mostom pri Conwyju, katerega gradnja se je za\xc4\x8dela istega leta kot za Menajski most._NEWLINE_Telford je zasnoval tudi cesto, ki je pre\xc4\x8dkala sredi\xc5\xa1\xc4\x8de otoka Arran. Imenovana je bila "String road". To pot pre\xc4\x8dka pu\xc5\xa1\xc4\x8doben in te\xc5\xbeek teren, da bi se promet med vzhodno in zahodno obalo Arrana izognil vijugasti obalni cesti. Njegovo delo pri izbolj\xc5\xa1anju ceste Glasgow\xe2\x80\x93Carlisle, pozneje je postala A 74, je bilo opisan kot vzorec za prihodnje in\xc5\xbeenirje. _NEWLINE_Telford je izbolj\xc5\xa1al metode za gradnjo makadamskih cest, izbolj\xc5\xa1al je izbora kamna glede na debelino, pri \xc4\x8demer je upo\xc5\xa1teval prometne obremenitve, horizontalne in vertikalne elemente in teren._NEWLINE_Vzdevek Colossus of Roads je Telfordu dal njegov prijatelj Robert Southey. Telford si je pridobil ugled kot mo\xc5\xbe besede, kar je morda vredno ve\xc4\x8d kot njegova slava in\xc5\xbeenirja. Med letoma 1779 in 1784 je objavil tudi svojo poezijo. _NEWLINE_Leta 1821 je bil izvoljen za tujega \xc4\x8dlana \xc5\xa0vedske kraljeve akademije znanosti.\n_START_SECTION_\n\'Telfordove cerkve\'\n_START_PARAGRAPH_\nLeta 1823 je parlament sprejel zakon o donaciji 50.000 \xc2\xa3 za gradnjo do 40 cerkva in \xc5\xbeupni\xc5\xa1\xc4\x8d v skupnostih brez cerkvenih stavb (drugo ime: "parlamentarna cerkev" ali "parlamentarni kirk"). Skupni stro\xc5\xa1ek ni smel presegati 1500 \xc2\xa3 na katerem koli kraju. Telford je bil izbran za pripravo projektov. Razvil je preprosto obliko cerkve s tlorisom v obliki \xc4\x8drke T in dvema vrstama \xc5\xbeupni\xc5\xa1\xc4\x8d \xe2\x80\x93 enonadstropno in dvonadstropno, prilagodljivo kraju in mo\xc5\xbenostim temeljenja, iz opeke ali kamna, po 750 \xc2\xa3 za vsak objekt. Od 43 prvotno na\xc4\x8drtovanih cerkva so jih s\xc4\x8dasoma zgradili 32 okoli \xc5\xa0kotskega vi\xc5\xa1avja in na otokih (11 je bilo prenovljenih). Zadnja od teh cerkva je bila zgrajena leta 1830.\n_START_SECTION_\nPozna kariera\n_START_PARAGRAPH_\nDruga Telfordova dela so: doki svete Katarine (St. Katharine Docks) (1824\xe2\x80\x931828) v bli\xc5\xbeini Tower Bridgea v osrednjem Londonu,ko je delal z arhitektom Philipom Hardwickom, gloucestrski in berkeleyjski ladijski kanal (danes Gloucestrsko-Sharpnesski kanal), Over Bridge v bli\xc5\xbeini Gloucestra, drugi predor Harecastle na kanalu Trent in Mersey (1827) in skupni kanal pri Birminghamu in Liverpoolu (danes del kanala Shropshire Union), ki so ga za\xc4\x8deli graditi maja 1826, vendar je bil kon\xc4\x8dal po Telfordovi smrti januarja 1835. Med njegovo gradnjo leta 1829 je bil most Galton najdalj\xc5\xa1i enopolni most na svetu. Zgradil je tudi pristani\xc5\xa1\xc4\x8de Whitstable v Kentu leta 1832 in na kraku \xc5\xbeeleznice Canterbury-Whitstable nenavaden sistem za izpiranje blata s pomo\xc4\x8djo plimskega rezervoarja. Prav tako je za Jamesom Brindleyjem, ki je umrl zaradi \xc4\x8dezmernega garanja, dokon\xc4\x8dal Grand Trunk (kanal Trent in Mersey)._NEWLINE_Leta 1820 je bil Telford imenovan za prvega predsednika Ustanove za gradbene in\xc5\xbeenirje in ostal vse do svoje smrti.\n_START_SECTION_\nTelfordova smrt\n_START_PARAGRAPH_\nTelfordov mladi risar in referent George Turnbull je v letih 1830\xe2\x80\x931834 v svojih dnevni\xc5\xa1kih zapisih napisal:_NEWLINE_23. [avgust 1834] je bil g. Telford resno bolan, zelenkaste barve, za katero je bil odgovoren ... postajal je slab\xc5\xa1i in slab\xc5\xa1i ... [kirurgi] so ga obiskali dvakrat na dan, vendar je bilo zaman, ker je umrl 2. septembra, zelo mirno, ob pribli\xc5\xbeno petih popoldne. ... Njegov stari slu\xc5\xbeabnik James Handscombe in jaz sva bila edina v hi\xc5\xa1i [24 Abingdon Street, London], ko je umrl. Nikoli ni bil poro\xc4\x8den. G. Milne in g. Rickman sta bila, ni dvoma, Telfordova najbolj intimna prijatelja. ... \xc5\xa1el sem h gospodu Milneju in pod njegovim vodstvom ... naredil vse dogovore o hi\xc5\xa1i in dopisovanja. ... Telford ni imel krvnih sorodnikov, ki bi jih poznali. Pogreb je bil 10. septembra v Westminstrski opatiji. ... Gospod Telford je bil najbolj genialen in prekrasen spremljevalec, njegov smeh je bil najbolj prisr\xc4\x8den, kar sem jih kdaj sli\xc5\xa1al, bilo mi je v veselje, da sem bil v njegovi dru\xc5\xbebi.\n_START_SECTION_\nOdlikovanja\n_START_PARAGRAPH_\nLeta 2011 je bil eden od prvih sedmih odlikovancev Scottish Engineering Hall of Fame.  Nagrado je leta 2011 ustanovila Ustanova in\xc5\xbeenirjev in ladjarjev na \xc5\xa0kotskem, nove odlikovance pa dolo\xc4\x8dijo vsako leto.\n_START_SECTION_\nTelford New Town\n_START_PARAGRAPH_\nKo so leta 1968 zgradili novo mesto na obmo\xc4\x8dju Wrekin v Shropshiru, so ga imenovali Telford v njegovo \xc4\x8dast. Leta 1990 so eno od prvih britanskih \xc5\xa1ol City Technology Colleges v Telfordu imenovali po njem. \xc5\xa0ola Thomasa Telforda je med najuspe\xc5\xa1nej\xc5\xa1imi srednjimi \xc5\xa1olami v dr\xc5\xbeavi.\n_START_SECTION_\nTelford, Pensilvanija\n_START_PARAGRAPH_\nBorough County Line v Montgomery County v Pensilvaniji je leta 1857 spremenila ime v Telford. North Pennsylvania Railroad Company je imenovala svojo novo postajo "Telford" v \xc4\x8dast Thomasa Telforda.\n_START_SECTION_\nEdinbur\xc5\xa1ki Telfordov Kolid\xc5\xbe\n_START_PARAGRAPH_\nEdinbur\xc5\xa1ki Telfordov kolid\xc5\xbe (vklju\xc4\x8den v Edinbur\xc5\xa1ki kolid\xc5\xbe od oktobra 2012) je bil imenovan v \xc4\x8dast slavnega in\xc5\xbeenirja.\n_START_SECTION_\nTelfordov most za pe\xc5\xa1ce\n_START_PARAGRAPH_\nLeta 2008 je bila brv, zgrajena nad kanalom Shubenacadie v Dartmouthu, Nova \xc5\xa0kotska, imenovana po Telfordu, ki je pomembno prispeval h Kanadskemu kanalu v 19. stoletju.\n_START_SECTION_\nAvtobiografija\n_START_PARAGRAPH_\nTelfordova avtobiografija z naslovom \xc5\xbdivljenje Thomasa Telforda, gradbenega in\xc5\xbeenirja, ki sem jo napisal sam (The Life of Thomas Telford, Civil Engineer, written by himself), je iz\xc5\xa1la leta 1838.'